Author: Kalle

Skandica ry		XI pöytäkirja
Hallituksen kokous 11/10
to 3.6.2010 klo 17.00
Ravintolalaiva Svarte Rudolf

Läsnä: Mari Mäkilä (pj), Kalle Keijonen (sihteeri), Anna Rantala, Mika Rauhala, Harri Mäkilä

1§ Kokouksen avaus
Puheenjohtaja Mari Mäkilä avasi kokouksen klo 17.08.

2§ Laillisuus ja päätösvaltaisuus
Totesimme kokouksen lailliseksi ja päätösvaltaiseksi.

3§ Esityslistan hyväksyminen
Esityslistaan lisättiin kohdat 8§ Oppiaineen syntymäpäivät, 9§ Laivamatkan kustannukset ja 12§ Turku 2011. Esityslista hyväksyttiin näine muutoksineen.

4§ Edelliset pöytäkirjat
Hyväksyimme kokousten 4/10 ja 10/10 pöytäkirjat.

5§ Ilmoitusasiat
-Vappu: vappuaaton boolille tuli noin 30 skandia, vappupäivänä sen sijaan Siwan eteen kokoontuivat ainoastaan hallituksen edustajat Mari, Anna ja Mika. Piknikillä pyöri kuitenkin mukavasti skandeja.
-Aatu: paljon oli skandeja mukana meiningeissä, mutta Liljan patsaalle ei kokoontunut ketään, Anna odotti turhaan.
-prinsessa: Kalle, Anna ja Mika lähtivät prinsessaa tervehtimään Tukholmaan, jossa Lissu kesätyönsä vuoksi jo oli. Kuninkaanlinnassa Kalle ja Lissu tapasivat kruununprinsessa Victorian, hra Daniel Westlingin, kuningas Kaarle XVI Kustaan ja kuningatar Silvian. Annoimme Victorialle Skandis visorin, Turku 2011 -heijastimen ja pienen summan rahaa häitä varten perustetulle hyväntekeväisyyssäätiölle, joka tukee hädänalaisia ruotsalaisia lapsia ja nuoria. Prinsessa piti kovasti laulukirjastamme, myös itse kuningas tuli sitä innolla selailemaan. Kruununprinsessa Victoria korosti, miten valtavan tärkeää työtä me Skandicassa teemme. Oppiaineemme henkilökunta toivoo, että teemme prinsessavierailusta jutun Skandican nettisivuille, josta tulisi linkki oppiaineen nettisivuille. Tapauksen saama mediajulkisuus paisui valtaviin mittoihin: haastattelun ovat pyytäneet ja saaneet Turun Sanomat, Radio Vega Åboland, Åbo Underrättelser ja Turun yliopiston viestintä.

6§ Posti
-Vindögan lasku
-kutsu Tukholman kuninkaanlinnaan 1.6. klo 11.45 kruununprinsessaparin kuulutusvastaanottoon
-tiliote 5/10: tilillä 3.5. rahaa 1 229,20 e.

7§ Talous
-toiminta-avustus: saimme TYYltä 622 e, vaikka haimme 800 euroa.
-Vindögan lasku 73,18 e
-Marille 10 e munkeista
-Annalle 52,18 e + 8,80 e = 60,98 e vapputarvikkeista
-Kallelle Tukholman-matkasta 10 e / matkustaja = 30 e
-20 e + 6 e palvelumaksua kruununprinsessaparin hääsäätiölle
-1 Skandis visor prinsessa Victorialle
-syyskauden alussa rukkaamme budjetin uusiksi

8§ Oppiaineen syntymäpäivät
Rakas oppiaineemme täyttää syksyllä 50 vuotta. Tiedotamme tästä Skandicaa ja Mari tiedottaa tuutoreita. Oppiaine järjestää vapaamuotoisen kahvikestityksen alkusyksystä, johon Skandicakin osallistuu. Henkilökunta pyysi mm., että kertoisimme prinsessan tapaamisesta. Lissulle on kerrottava tapahtumasta, hän saa infota jäsenistöä loppukesästä sähköpostitse. Mari on oppiaineessa kesän työskentelevään Laura Grönroosiin yhteydessä yksityiskohdista.

9§ Laivamatkan kustannukset
C-hytti Viking Linellä Tukholmaan prinsessaa tervehtimään maksoi 50 e. Koska pääsiäissitseiltä tuli 50 e ylimääräistä tuottoa, pohdimme, josko Skandica voisi kustantaa matkan. Puheenjohtaja Mäkilä kuitenkin muistutti, että budjettimme ei ole täysin pitänyt, joten päädyimme korvaamaan 10 e per matkustanut henkilö. Hytin maksaneelle Kallelle siis pulitetaan yhteensä 30 e.

10§ Vuoden opettaja / opintojakso
Päätimme, että ehdokkaamme vuoden opettajaksi on professori Sinikka Lahtinen. Perusteiksi määriteltiin arkipäivän opettajuus, opetuksen kehittäminen sekä tutkimuksen ja opetuksen yhdistäminen. Mainitsemme asiasta Camillalle, sillä jos henkilökunta ehdottaa samaa, voittomahdollisuudet paranevat. Vuoden opintojaksoa emme ehdota ainakaan toistaiseksi. Ehdotukset on annettava 6.8. mennessä, voittaja julkistetaan 2.9. TYYn avajaiskarnevaalissa.

11§ Uudet tilat
Juslenia räjäytetään pian. Lauralta tuli tieto, että uusiin tiloihin voi vielä vaikuttaa: Camillan mielestä opiskelijoiden mielipidettä on kysyttävä, hyvä Camilla! Haluamme, että uusissa tiloissa on ainakin ruokala, ja mahdollisesti kokonaan oma paikka Skandicalle (kafferummet kun on vain osin käytössämme). Sosiaalitiloihin olisi panostettava. Kiven otamme mukaan uusiin tiloihin, onhan siinä uutuuttaan kiiltävät saranatkin. Toivoisimme myös taukotilaa, jossa olisi mahdollista ottaa päiväunet. Mika vanhana latinanlukijana välittää toiveemme asiasta vastaavalle Jyri Vaahteralle, klassillisten kielten professorille.

12§ Turku 2011
Miika Neulaniemi muistuttaa mahdollisuudesta ehdottaa ohjelmaa tulevaan kulttuuripääkaupunkivuoteen. Hän mainitsee erityisesti kaupunginosaviikot, spesiaaliohjelma Ylioppilaskylässä voisi kiehtoa jäsenistöämme. Lissu lähettää asiasta viestiä Skandican sähköpostilistalle, mm. linkin sähköiseen ”kerro, miltä kaupunki tuntuu” -kyselyyn.

13§ SuHoL ry:n ehdotus yhteisestä tapahtumasta
Suomen Humanistiopiskelijoiden Liitto järjesti 24.5. kopo-seminaarin Helsingissä. Liitto ehdottaa alustavasti 27.10. järjestettävää yhteistä tapahtumaa Suomen humanisteille Viking Isabellalla Turusta Tukholmaan. Hintaan sisältyisi hytti, buffet ja ohjelma laivan kokoustiloissa. Turkua ehdotetaan järjestäjäksi. Skandica on tapahtumasta kiinnostunut. Mika ottaa yhteyttä liittoon ja kysyy mm., mikä on ainejärjestön vastuu.

14§ Prinsessan lahja
Skandica sai kutsun tervehtimään naimisiin menevää kruununprinsessa Victoriaa. Koska ennen matkaa ei ollut kokousta, päätimme sähköpostitse antaa 20 e kruununprinsessaparin hääsäätiölle (+ 6 e palvelumaksua), Skandis visorin sekä Turku 2011 -säätiön lahjoittaman design-heijastimen. Kruununprinsessa piti saamistaan lahjoista.

15§ Tuutorointi 2010
Mari oli yhteydessä tuutoreihin ja sai vihdoin vastauksen. Anni ja Suvi olivat kastajaiskokouksessa: asiat ovat mallillaan. Mari ottaa heihin uudestaan yhteyttä elokuun alussa: hallituksen on päätettävä hallituksen esittäytymisen, peli-illan ja Ruissalossa grillauksen päivämäärät, jotka tuutoreiden on otettava huomioon.

16§ Nordistiristeily
Lissu lähettää nordistiristeilystä sähköpostia kaikille ainejärjestöille, mukaan lukien Skandicalle. Mika tekee Facebook-tapahtuman, Anna tutkii Silja Linen risteilyjä. Alustavasti sijoitamme risteilyn marraskuun loppuun.

17§ Rapujuhlat & TYYn sauna
Mika varaa saunan, 1. tai 8.10., mieluummin 1.10.

18§ Kesätapaaminen
Skandican kesätapaaminen on pe 18.6. klo 17 Svarte Rudolfilla. Hallitus tulee paikalle varttia aikaisemmin. Toivottavasti tulee paljon ihmisiä paikalle.

19§ Muut esille tulevat asiat
Haluamme Mari Humalajoen hallitukseen, joten Anna kopona ahdistelee häntä. Hyökkäämme uusien pilttien kimppuun heti.

20§ Seuraava kokous?
Mari viestittää syksyn ensimmäisestä kokouksesta hyvissä ajoin. Kokoustamme elokuun lopulla ennen opiskelujen alkua.

21§ Kokouksen päättäminen
Puheenjohtaja Mari Mäkilä päätti kokouksen klo 18.25.

_____________________________________		_________________________________
Mari Mäkilä							Kalle Keijonen
puheenjohtaja							sihteeri

/3